## Rješenje kojim se društvu Termes d.o.o., Osijek odobrava objavljivanje ponude za preuzimanje društva IPK Kandit d.d., Osijek

### NN 99/2010 (18.8.2010.), Rješenje kojim se društvu Termes d.o.o., Osijek odobrava objavljivanje ponude za preuzimanje društva IPK Kandit d.d., Osijek

HRVATSKA AGENCIJA ZA NADZOR FINANCIJSKIH USLUGA

2755

Sukladno odredbama članka 15. točka 4. alineja 1. i članka 8. stavak 1. Zakona o Hrvatskoj agenciji za nadzor financijskih usluga (»Narodne novine« broj 140/05) te članka 24. stavak 3. Zakona o preuzimanju dioničkih društava (»Narodne novine« broj 109/07, 36/09), Uprava Hrvatske agencije za nadzor financijskih usluga, na temelju Zahtjeva društva Termes d.o.o., Osijek, F. K. Frankopana 99, za odobrenje objavljivanja ponude za preuzimanje društva IPK Kandit d.d., Osijek, Frankopanska 99, na sjednici održanoj 4. kolovoza 2010. godine, donijela je

RJEŠENJE

1. Društvu Termes d.o.o., Osijek, F. K. Frankopana 99, odobrava se objavljivanje ponude za preuzimanje društva IPK Kandit d.d., Osijek, Frankopanska 99.

2. Ovo Rješenje objavit će se u »Narodnim novinama«.

Obrazloženje

I/ Društvo Termes d.o.o., Osijek, F. K. Frankopana 99 (dalje u tekstu: Ponuditelj), podnijelo je Hrvatskoj agenciji za nadzor financijskih usluga (dalje u tekstu: Agencija), 21. srpnja 2010., na temelju odredbe članka 24. stavak 1. članka Zakona o preuzimanju dioničkih društava (dalje u tekstu: Zakon), Zahtjev za odobrenje objavljivanja ponude za preuzimanje društva IPK Kandit d.d., Osijek, Frankopanska 99, ponudu za preuzimanje i isprave iz članka 22. stavak 3. točka 1., 2., 3., 5., 7., a dana 28., 30. srpnja i 2. kolovoza 2010. isprave iz točke 4. i 10. navedenog članka te tražene izmjene i dopune teksta ponude za preuzimanje.

II/ IPK Kandit d.d., Osijek, Frankopanska 99, kao dioničko društvo sa sjedištem u Republici Hrvatskoj čije su dionice s pravom glasa uvrštene na uređeno tržište u Republici Hrvatskoj u smislu odredbi Zakona o tržištu kapitala (»Narodne novine« broj 88/08, 146/08, 74/09, dalje: ZTK) je ciljno društvo, sukladno odredbi članka 2. stavak 1. točka 1. podtočka a) alineja 1. Zakona.

Prema podacima kojima raspolaže Agencija, dionice društva IPK Kandit d.d., Osijek, Frankopanska 99 (dalje u tekstu: Ciljno društvo), uvrštene su u kotaciju javnih dioničkih društava Zagrebačke burze d.d., Zagreb 9. veljače 2005. godine.

Vrijednosni papiri uvršteni u kotaciju javnih dioničkih društava, sukladno odredbi članka 592. stavak 6. ZTK-a, od stupanja na snagu predmetnog zakona 1. siječnja 2009. godine, smatraju se uvrštenim u redovito tržište Zagrebačke burze d.d., Zagreb, Ivana Lučića 2a (dalje: ZSE). Prema podacima ZSE, dionice Ciljnog društva, na dan nastanka obveze objavljivanja ponude za preuzimanje Ciljnog društva, uvrštene su na uređenom tržištu ZSE, segment redovito tržište.

III/ Obveza objavljivanja ponude za preuzimanje, nastala je za Ponuditelja, sukladno odredbi članka 9. stavak 1., a u vezi s člankom 5. stavak 1. Zakona, 21. lipnja 2010. godine, stjecanjem 361.825 redovnih dionica Ciljnog društva, s pravom glasa, pojedinačne nominalne vrijednosti 100 kuna, ukupne nominalne vrijednosti 36.182.500 kuna, što predstavlja 50,6% udjela u temeljnom kapitalu Ciljnog društva i daje 55,46% glasova od ukupnog broja glasova koje daju dionice Ciljnog društva s pravom glasa.

Predmetne dionice Ciljnog društva, Ponuditelj je stekao na temelju Ugovora o unosu i prihvatu dionica u društvo Termes d.o.o., Osijek, F. K. Frankopana 99, MBS: 030108011 Trgovački sud u Osijeku, OIB: 72682318163 u svrhu povećanja temeljnog kapitala, sklopljenog 21. lipnja 2010. s društvima IPK Zavod d.d., Osijek i Premisa d.o.o., Osijek.

IV/ Sukladno odredbi članka 5. stavak 1. Zakona, Ponuditelj u predmetnoj ponudi za preuzimanje, djeluje zajednički s društvima IPK Zavod d.d., Osijek, Premisa d.o.o., Osijek, M SAN ulaganja d.o.o., Zagreb, Žito d.o.o., Osijek, Vage d.o.o., Zagreb.

Ponuditelj i osobe s kojima djeluje zajednički, na dan nastanka obveze na objavljivanje ponude za preuzimanje drže ukupno 365.321 redovnih dionica Ciljnog društva, s pravom glasa, pojedinačne nominalne vrijednosti 100 kuna, ukupne nominalne vrijednosti 36.532.100 kuna, što predstavlja 51,09% udjela u temeljnom kapitalu Ciljnog društva i daje 55,6% glasova od ukupnog broja glasova koje daju dionice Ciljnog društva s pravom glasa.

Prema izjavi Ponuditelja i osoba koje s njim djeluju zajednički, dostavljenoj uz Zahtjev, osim navedenih stjecanja, isti nisu sklapali druge pravne poslove u cilju stjecanja dionica Ciljnog društva.

V/ Cijena koju se Ponuditelj u ponudi za preuzimanje obvezuje platiti po dionici iznosi 235,51 kuna. Prema podacima dostupnima Agenciji i dokumentaciji priloženoj uz Zahtjev za odobrenje objavljivanja ponude za preuzimanje, najviša cijena po kojoj su Ponuditelj i osobe koje s njim djeluju zajednički, stjecali dionice Ciljnog društva s pravom glasa u razdoblju od jedne godine prije dana nastanke obveze iznosi 233,74 kuna.

Sukladno potvrdi ZSE od 28. srpnja 2010., dostavljenoj uz Zahtjev za odobrenje objavljivanja ponude za preuzimanje, prosječna cijena dionica Ciljnog društva izračunata na način propisan odredbom članka 16. stavak 3. Zakona, iznosi 235,51 kunu.

Slijedom navedenog, utvrđeno je da je cijena izražena u ponudi za preuzimanje u iznosu od 235,51 kuna po dionici, određena u skladu s odredbom članka 16. stavak 2. i 3. Zakona.

VI/ Ponuditelj i osobe koje s njim djeluju zajednički drže 365.321 redovnih dionica Ciljnog društva, a temeljni kapital Ciljnog društva podijeljen je na 715.090 redovnih dionica, nominalne vrijednosti 100 kuna, pa je stoga, sukladno odredbi članka 19. stavak 1. Zakona, potrebno osigurati novčana sredstva za plaćanje preostalih 349.769 dionica Ciljnog društva.

Uvidom u potvrdu Središnjeg klirinškog depozitarnog društva d.d., Zagreb, Heinzelova 62/a, kao depozitara, dostavljenu uz Zahtjev za odobrenje objavljivanja ponude za preuzimanje, utvrđeno je da je Ponuditelj, radi osiguranja novčane naknade koja je potrebna za plaćanje dionica koje su predmet ponude za preuzimanje, depozitaru dostavio neopozivu bankovnu garanciju, na prvi poziv, izdanu od strane društva Zagrebačka banka d.d., Zagreb, kao garanta, u korist osoba koje će pohraniti svoje dionice u ponudi za preuzimanje.

VII/ Nadalje, utvrđeno je da su Zahtjevu priložene potvrde o plaćenoj administrativnoj pristojbi i naknadi, sukladno odredbama članka 4. stavak 1. točka 1. Pravilnika o vrsti i visini naknada i administrativnih pristojbi Hrvatske agencije za nadzor financijskih usluga (»Narodne novine« br. 155/09).

VIII/ Ponuditelj je uz predmetni zahtjev dostavio tekst ponude za preuzimanje, sastavljen sukladno odredbi članka 22. stavak 1. Zakona, te dokumentaciju propisanu odredbom stavka 3. istoga članka Zakona pa je slijedom navedenog, na temelju odredbe članka 24. stavak 3. Zakona, odlučeno je kao u točki 1. izreke.

IX/ Na temelju odredbe članka 8. stavak 3. Zakona o Hrvatskoj agenciji za nadzor financijskih usluga, ovo Rješenje objavljuje se u »Narodnim novinama«.

UPUTA O PRAVNOM LIJEKU

Protiv ovog Rješenja žalba nije dopuštena, ali se može pokrenuti upravni spor podnošenjem tužbe Upravnom sudu Republike Hrvatske u roku od 30 dana od dana primitka ovog Rješenja.

Klasa: UP/I-451-04/10-10/16
Urbroj: 326-111/10-6
Zagreb, 4. kolovoza 2010.

Član Uprave
Ivan Vrljić, v. r.

Rješenje, NN 99/2010-2755